Aandele-mening: Naspers | Netwerk24
Deur Moxima Gama 30 November 2018 05:01
Naspers*, ’n internet- en vermaaklikheidsgroep, bestuur of belê in van die wêreld se voorste internet-, videovermaak- en mediaplatforms.
Belangrike beleggings sluit in Tencent en Mail.ru, afsonderlik in Hongkong en Londen genoteer. Naspers se markkapitalisasie is R1,28 duisend miljard, meer as 20% van die markwaarde op die JSE.
Sy verkorte gekonsolideerde tussentydse verslag vir die halfjaar tot 30 September word op 30 November, na ter perse gaan, vrygestel.
Vooruitsig: Verlede November het Naspers se aandeelprys, ná ’n hoogtepunt, begin daal.
Ondanks ’n effense herstel in Maart kon Naspers nie die winste behou nie, met die vorming van dalende toppunte, ’n teken van dalende beleggerbelangstelling.
Tencent se opwaartse momentum het vasgehaak nadat hy ’n kwart van sy aandeelhouerswaarde van R3,2 duisend miljard verloor het weens flou verdienste uit vertraagde monetisering van nuwe speletjies, asook kommer oor China se regulatoriese omgewing vir speletjies.
Op die grafieke: Naspers wankel op ’n ondersteunende tendenslyn wat tot Mei 2014 teruggaan, en kan ingee as die regulatoriese onsekerheid in China voortduur.
Afgesien van die FAANG-aandele (Facebook, Amazon, Apple, Netflix, Google) wat sukkel met markteenstand ná ’n sterk oplewing, dra ’n dalende yuan en China se beermark by tot Tencent se probleme. Selfs met Naspers se voorstel van die ontknoping en afsonderlike notering van MultiChoice op die JSE is aandeel- houers net op Tencent gefokus.
Gaan kort: ’n Negatiewe uitbreking uit die langtermynbultendens sal onder R2 362,70 per aandeel bevestig word. In dié geval kan Naspers tot sy tweede ondersteunende tendenslyn of na R1 926 per aandeel val.
Gaan lank: ’n Ommekeer bo R2 973,45 per aandeel beteken dat Naspers op sy sleutelondersteuningstendenslyn gespring het. Dit kan opwaartse potensiaal tot die weerstandstendenslyn van sy korrektiewe beertendens veroorsaak. Bo R3 613,50 per aandeel sal Naspers na optimistiese terrein terugkeer en ’n volle herstel kan teen R4 143 per aandeel voltooi wees.
Meer oor: Finweek | Aandele-Mening | Naspers
Naspers styg met meer as 9%